text: Træerne blev gjort rene med svamp 
  20 juli 2011 kl. 17.04
  Usædvanlig rengøring i dag: den tyske performancekunstner Swaantje Güntzel skurede træerne rene på Nørretorv.
  Med sin happening, der er støttet af Statens Kunstråd, vil kunstneren opfordre os til at rydde op og gøre rent - også i vores liv. Og så vil hun have os til at tænke nærmere over vores forhold til naturen:
  - Jeg synes, at vi har ødelagt vores forhold til naturen ved at prøve at kontrollere den, selv om vi ved, at vi ikke kan eksistere uden naturen. Vi fjerner os fra naturen, kritiserer Swaantje Güntzel, der holder til i Hamborg.
  
  Otte uger i Aabenraa
  I løbet af sit ophold vil Swaantje Güntzel lave en række rengøringsperformances i Aabenraa. Interesserede kan også møde hende og hendes kunstner-kollega Jan Philip Scheibe i deres atelier på Skolevej 1 A, hvor der er fri adgang.
  De to tyske kunstnere er i Aabenraa i endnu fem uger.
  